An Outline of American Geography. „An Outline of American Geography“, toʻliq nomi „An Outline of American Geography: Regional Landscapes of the United States“ () – AQSH jugʻrofiyasi haqidagi kitob. 1950-yillardan boshlab chiqarila boshlangan. Bir necha marta qayta nashr qilingan, turli nashrlarga turli shaxslar, jumladan, R. Tamsma, Earl N. Mittleman, Stephen S. Birdsall hamda John Florin mualliflik qilgan. Kitobda AQSH jugʻrofiyasi, xususan, mamlakat jugʻrofiyasi odamlar tomonidan yillar davomida qanday oʻzgartirilgani haqida hikoya qilinadi. Asardan xorij mamlakatlarida AQSH jugʻrofiyasi haqidagi darslarda qoʻshimcha material oʻlaroq foydalanish tavsiya qilingan. Kitobning ayrim nashrlarida chop etilgan yili koʻrsatilmagan. David Wrightning tahliliga koʻra, kitob ilk bor 1955-yildan oldin xususiy nashriyot tomonidan chop etilgan. Keyinchalik esa AQSH Maʼlumot agentligi () tomonidan chop etilgan. Ayrim nashrlar Stephen S. Birdsall va John Florinning „Regional Landscapes of the United States and Canada“ kitobining qisqartirilgan nusxasidir. Wright kitobga yozgan taqrizida davlat idorasi tomonidan hozirlangan boʻlsa-da, ayrim muammolar xolis bayon qilinganini olqishlagan. Ammo yirik muammolar haqida hech nima deyilmagani keskin tanqid qilgan: „Ifloslanish haqida deyarli hech narsa yoʻq. [Mamlakatda goʻyo] shahar muammolari mavjud emas! Ishsizlik – koʻz koʻrib, quloq eshitmagan hodisa. Irqiy muammolar esa oʻtmishda qolgan“. Shuningdek, Wright yillar davomida kitobda afroamerikaliklar qismati haqida oʻta oz maʼlumot berilganini, bor maʼlumot ham qullik muammosini ozaytirib koʻrsatish maqsadida oʻzgartirilganini taʼkidlagan. Nihoyat, kitobda propaganda elementlari ham borligini, ammo davlat tomonidan hozirlangan qoʻllanmaga boʻlgani uchun bu tushunarli holat ekanligini xulosa qilgan.